Evrópusambandið ætlar að veita Afganistan hundrað milljóna evra neyðaraðstoð. Þurrkar og óstjórn eftir valdatöku talibana veldur landsmönnum þungum búsifjum.
Evrópusambandið ætlar að veita Afganistan hundrað milljóna evra fjárhagsaðstoð. Matvælaskortur fer vaxandi í landinu og óstjórn ríkir eftir valdatöku talibana í síðasta mánuði. Vegna ástandsins eru margir flúnir til nágrannalandanna.
Ursula von der Leyen, forseti framkvæmdastjórnar ESB, tilkynnti um neyðaraðstoðina í árlegri stefnuræðu sinni í Strassborg í dag. Hún sagði að sambandið yrði að leggja sitt af mörkum til að afstýra hungursneyð og öðrum hörmungum sem við blöstu í Afganistan. Framkvæmdastjórn ESB hafði áður tilkynnt að hún ætlaði að fjórfalda árlega fjárhagsaðstoð sína við Afgana, í fjögur hundruð milljónir evra. Fyrr í vikunni efndu Sameinuðu þjóðirnar til fjársöfnunar meðal þjóða heims í neyðaraðstoð vegna Afganistans. Fyrirheit bárust um 1,2 milljarða dollara.
Frá því að talibanar náðu völdum um miðjan síðasta mánuð hafa þúsundir Afgana flúið til nágrannaríkjanna. Óttast er að flóttamannastraumurinn aukist til muna verði landsmönnum ekki komið til aðstoðar sem fyrst. Í dag var tilkynnt að hópur stúlkna úr U14, 16 og 18 landsliðum Afganistans hefðu komist yfir til Pakistans ásamt þjálfurum og ættmennum. Í frétt AFP fréttastofunnar segir að leitað hafi verið til forsætisráðherra Pakistans um aðstoð við flóttann.
Evrópusambandið ætlar að veita Afganistan hundrað milljóna evra neyðaraðstoð. Þurrkar og óstjórn eftir valdatöku talibana, veldur landsmönnum þungum búsifjum. 